Amoc 2
1-Rwot owaco kuman ni,
“Pi lwak bal mapol pa jo Moab,
pe abidwoko cwinya cen i can ma abimiyogi;
pien owaŋo cogo pa kabaka me Edom omiyo odoko buru.
2Kumeno abicwalo mac i kom Moab,
biwaŋo odi madoŋo ducu me Keriot.
Moab bito i lweny ki woo madwoŋ,
kun dano gidaŋŋe, obute kok maloŋo.
3Abikwanyo laloyo ki i dyere,
abineko lukalle ducu kacel kwede,”
man Rwot aye ma owaco.
4Rwot owaco kuman ni,
“Pi lwak bal mapol pa jo Juda,
pe abidwoko cwinya cen i can ma abimiyogi;
pien gikwero lubo cik pa Rwot,
pe gigwoko lok ma en ociko.
Jokgi me goba ma yam kwarogi gulubo,
orwenyogi woko ki iyo.
5Kumeno abicwalo mac i kom Juda,
biwaŋo odi madoŋo ducu me Jerucalem.”
Kop ma giŋolo i kom Icrael
6Rwot owaco kuman ni,
“Pi lwak bal mapol pa io Icrael,
pe abidwoko cwinya cen i can ma abimiyogi;
piengicato dano ma kite atir pi lim,
dano ma piny obwoyo giwilo ki war tyen.
7Ginyono wi lucan i apwa me ŋom,
gigeŋo yo ki jo ma gineno can;
dano ribbe ki wonne pi donyo bot dako acel,
miyo nyiŋa maleŋ-ŋi balle.
8Gibuto girumo ŋet keno tyer woko ducu
i kom boŋŋi ma gijeŋo botgi;
gimato kono pa jo ma guŋolo cul i komgi
i ot pa Lubaŋagi.
9-“Ento yam atyeko jo Amor ki i nyimgi,
ma yam giboco calo yat cedar,
ma gitego calo kworo.
Atyeko nyige ki malo,
ki lwite piny.
10An kono cen akwanyowu woko ki i lobo Ejipt,
atelowu i tim pi mwaka pyeraŋwen kulu,
wek wucam lobo pa jo Amor,
11-Akwanyo litinowu mogo pi bedo lunebi,
ayero awobewu mogo pi bedo litino ajulana.
Ada onoŋo pe tye kumeno, wun jo Icrael?
Man lok pa Rwot kikome.
12“Ento wuloko litino ajulana gudoko lumat kono,
wuciko lunebi kun wuwacci,
‘Pe wutit lok pa Lubaŋa.’
13“Nen, abidiyowu piny i kabedowu,
calo gadigadi mupoŋ ki kal ma kal diyo piny.
14Ŋwec biloyo ŋat madwir,
latekkom tekone birwenyo,
twon oteka pe bilaro kwene.
15Lamak atum pe bicuŋ,
ŋat ma tyene dwir pe bilarre,
kadi ŋat ma riŋo ki aguragura pe bilaro kwone;
16ki ŋat ma cwinye nwaŋ i kin oteka
binweco woko munero i nino meno.”
Man lok pa Rwot kikome.